Komisia Rozhodnutie Komisie
z 25. marca 2002,
ktorým sa ustanovujú ekologické kritériá na udelenie environmentálnej značky spoločenstva televízorom
(oznámené pod číslom dokumentu C(2002) 1142)
(Text s významom pre európsky hospodársky priestor)
(2002/255/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie (ES) č. 1980/2000 Európskeho parlamentu a Rady zo 17. júla 2000 o zrevidovanom systéme udeľovania environmentálnej značky [1] spoločenstva a najmä na jeho článok 4 a článok 6 ods. 1,
keďže:
(1) podľa nariadenia (ES) č. 1980/2000 sa environmentálna značka spoločenstva môže udeliť výrobku, ktorého vlastnosti mu umožňujú, aby významne prispel k zlepšeniu vo vzťahu ku kľúčovým environmentálnym aspektom;
(2) nariadenie (ES) č. 1980/2000 stanovuje, aby osobitné kritériá pre udelenie environmentálnej značky sa stanovili podľa skupín výrobkov;
(3) opatrenia uvedené v tomto rozhodnutí sú založené na návrhu kritérií, ktoré vypracovala Rada pre environmentálne označovanie Európskej únie, zriadená podľa článku 13 nariadenia (ES) č. 1980/2000;
(4) opatrenia uvedené v tomto rozhodnutí sú v súlade so stanoviskom výboru zriadeného podľa článku 17 nariadenia (ES) č. 1980/2000,
PRIJALA TOTO ROZHODNUTIE:
Článok 1
Na udelenie environmentálnej značky spoločenstva podľa nariadenia (ES) 1980/2000 musí televízor spadať do skupiny výrobkov definovanej v článku 2 tohto rozhodnutia a musí vyhovovať kritériám stanoveným v prílohe.
Článok 2
Skupina výrobkov "televízory" obsahuje:
"Elektronické zariadenia napájané zo siete, ktoré sú určené na príjem, dekódovanie a zobrazenie prenášaných analógových alebo digitálnych televíznych signálov vysielaných cez satelit, kábel alebo anténu a veľkosť ich obrazovky je desať palcov (25 cm) alebo viac."
Článok 3
Na správne účely sa televízorom prideľuje číselný kód "022".
Článok 4
Toto rozhodnutie sa bude uplatňovať od 1. apríla 2002 do 31. marca 2005. Ak sa 31. marca 2005 neprijmú revidované kritériá, bude sa toto rozhodnutie uplatňovať do 31. marca 2006.
Článok 5
Toto rozhodnutie je adresované členským štátom.
V Bruseli 25. marca 2002